FI Euroopan unionin virallinen lehti CE 78/220

(2004/C 78 E/0225)

KIRJALLINEN KYSYMYS E-3074/03

esittäjä(t): Proinsias De Rossa (PSE) komissiolle

(20. lokakuuta 2003)

Aihe: Avermektiini

Yhdysvaltojen ympäristönsuojeluvirasto EPA:n mukaan torjunta-aine avermektiini (joka tunnetaan myös nimillä abamektiini ja ivermektiini) luokitellaan myrkyllisyysluokkaan IV kuuluvaksi eli lähes myrkyttömäksi torjunta-aineeksi. Erittäin suurina annoksina avermektiini voi kuitenkin aiheuttaa nisäkkäissä hermoston heikkenemisoireita, kuten koordinaatiokyvyn heikkoutta, vapinaa, horrostilaa, ahdistusta ja pupillien laajenemista.

Miten EU säätelee tämän torjunta-aineen käyttöä?

Onko komissio tyytyväinen tätä torjunta-ainetta koskevan nykyisen EU:n lainsäädännön noudattamiseen jäsenvaltioiden tasolla? Mikäli näin ei ole, mitä toimia komissio harkitsee?

Miten komissio suhtautuu väitteisiin, joiden mukaan kyseisen hyönteismyrkyn jäämät eläinjätteessä hidastavat jätteen hajoamista?

Kun otetaan huomioon komission maaperänsuojelusta antama tiedonanto (1), miten Irlannin hallitus on tähän mennessä vastannut virallisesti kompostijätettä ja muuta biojätettä koskeviin komission lainsäädäntöehdotuksiin, joiden on määrä tulla voimaan vuonna 2004?

David Byrnen komission puolesta antama vastaus

(14. marraskuuta 2003)

Tehoaineiden ryhmään nimeltä avermektiinit (joihin kuuluvat muun muassa abamektiini ja ivermektiini) kuuluvien aineiden käytöstä säädetään kasviensuojelua koskevassa tuotelainsäädännössä, biosidejä koskevassa lainsäädännössä ja eläinlääkintätuotteita koskevassa lainsäädännössä. Lainsäädännössä on määräykset myös kasvi- ja eläinperäisissä tuotteissa olevien jäämien enimmäismäärien määrittämisestä.

Kasvinsuojeluaineiden markkinoille saattamisesta 15 päivänä heinäkuuta 1991 annetussa neuvoston direktiivissä 91/414/ETY (2) säädetään, että tehoaineita saa käyttää kasviensuojeluun vain, jos on osoitettu, että niiden käytöstä ei aiheudu ihmisten terveyteen tai ympäristöön kohdistuvia kohtuuttomia haittavaikutuksia. Yhteisön arvioiden ja jo heinäkuussa 1993 markkinoilla olleita yksittäisiä aineita koskevien komission päätösten valmistumiseen saakka direktiivissä sallittiin kansallisten säännösten väliaikainen soveltaminen. Abamektiini on komission kolmannessa direktiivin mukaisesti laaditussa ensisijaisten aineiden luettelossa. Neuvoston direktiivin 91/414/ETY 8 artiklan 2 kohdassa tarkoitetun työohjelman toisen ja kolmannen vaiheen täytäntöönpanoa koskevista yksityiskohtaisista säännöistä 28 päivänä helmikuuta 2000 annetun komission asetuksen (EY) N:o 451/2000 (3) nojalla toimiala ilmoitti olevansa kiinnostunut tukemaan ainetta tarkasteluprosessin aikana. Täydellinen aineisto on toimitettava komissiolle viimeistään 25. marraskuuta 2003. Aineiston arvioinnin perusteella komissio tekee päätöksensä abamektii-nin käytön mahdollisesta hyväksyttävyydestä kasvinsuojeluaineena.

Abamektiinin käytöstä kasvinsuojelutuotteissa johtuvien elintarvikkeissa olevien jäämien enimmäismäärät on vahvistettu neuvoston direktiivien 76/895/ETY, 86/362/ETY, 86/363/ETY ja 90/642/ETY liitteiden muuttamisesta viljoissa ja niiden pinnassa, eläinkunnasta peräisin olevissa elintarvikkeissa ja niiden pinnassa sekä tietyissä kasvikunnasta peräisin olevissa tuotteissa, mukaan luettuina hedelmät ja vihannekset, ja niiden pinnassa olevien tiettyjen torjunta-ainejäämien enimmäismäärien vahvistamisen osalta 2 päivänä lokakuuta 2002 annetussa komission direktiivissä 2002/79/EY (4).

Abamektiinin käyttöön biosidituotteissa sovelletaan biosidituotteiden markkinoille saattamisesta 16 päivänä helmikuuta 1998 annettua Euroopan parlamentin ja neuvoston direktiiviä 98/8/EY (5). Direktiivissä säädetään, että tehoaineita saa käyttää biosidituotteissa vain, jos on osoitettu, että niillä ei ole ihmisten terveyteen eikä ympäristöön vaikutuksia, joita ei voida hyväksyä. Yhteisön arvioiden ja jo toukokuussa 2000 markkinoilla olleita yksittäisiä aineita koskevien komission päätösten valmistumiseen saakka direktiivissä sallitaan kansallisten säännösten väliaikainen soveltaminen. Biosidituotteiden markkinoille saattamisesta annetun Euroopan parlamentin ja neuvoston direktiivin 98/8/EY 16 artiklan 2 kohdassa tarkoitetun ohjelman ensimmäisestä vaiheesta 7 päivänä syyskuuta 2000 annetun asetuksen (EY) N:o 1896/2000 (6) mukaisesti toimiala on ilmoittanut abamektiinin käytettäväksi kahdentyyppisissä tuotteissa: hyönteismyrkyissä ja nilviäismyrkyissä. Pian hyväksyttävän komission asetuksen mukaisesti käyttöä hyönteismyrkyissä koskeva täydellinen aineisto on toimitettava viimeistään 30. huhtikuuta 2006. Aineiston arvioinnin perusteella komissio tekee päätöksensä abamektiinin käytön hyväksyttävyydestä biosidituotteissa.

Abamektiinin käytöstä eläinlääkkeissä aiheutuvien abamektiinijäämien sallitut enimmäismäärät nautaeläinten kudoksissa vahvistetaan yhteisön menettelystä eläinlääkejäämien enimmäismäärien vahvistamiseksi eläinperäisissä elintarvikkeissa annetun neuvoston asetuksen (ETY) N:o 2377/90 liitteiden I ja II muuttamisesta 14 päivänä joulukuuta 1993 annetussa komission asetuksessa (EY) N:o 3425/93 (7) ja lintujen kudosten osalta ne vahvistetaan neuvoston asetuksen (ETY) N:o 2377/90 liitteen I ja II muuttamisesta 24 päivänä toukokuuta 2002 annetussa komission asetuksessa (EY) N:o 868/2002 (8).

Komissiolle ei ole toimitettu raportteja, joiden mukaan jäsenvaltiot olisivat laiminlyöneet tätä torjunta-ainetta koskevan nykyisen yhteisön lainsäädännön noudattamisen.

Komissiolle ei ole toimitettu raportteja, joiden mukaan tämän torjunta-aineen jäämät eläinjätteessä hidastaisivat kompostoitumisprosessia. Torjunta-aineen käytöstä kasvinsuojeluaineissa johtuvat mahdolliset tällaiset vaikutukset otettaisiin huomioon direktiivin 91/414/ETY mukaisesti toteutettavan arvioinnin yhteydessä.

Maaperän suojelua koskevasta teemakohtaisesta strategiasta antamassaan tiedonannossa komissio on ilmoittanut useista aloitteista, mukaan luettuna ehdotuksen laatiminen biojätehuoltoa varten. Kyseisessä tiedonannossa jäsenvaltioilta ei edellytetty mitään erityistä vastausta. Neuvosto on hyväksynyt maaperän suojelua koskevat päätelmät 25 päivänä kesäkuuta 2002. Päätelmissään neuvosto korostaa, että valmisteltavana olevat muun muassa kompostointia koskevat ympäristölainsäädäntöaloitteet parantaisivat merkittävästi maaperän suojelua. Siksi neuvosto pyysi komissiota tekemään mahdollisimman pian asiaankuuluvat ehdotuksensa.

(1) KOM(2002) 179 lopullinen.

(2) EYVL L 230, 19.8.1991.

(3) EYVL L 55, 29.2.2000.

(4) EYVL L 291, 28.10.2002.

(5) EYVL L 123, 24.4.1998.

(6) EYVL L 228, 8.9.2000.

(7) EYVL L 312, 15.12.1993.

(8) EYVL L 137, 25.5.2002.